b'\n_START_ARTICLE_\nZygmunt Bauman\n_START_SECTION_\n\xc5\xbdIVLJENJE IN DELO\n_START_PARAGRAPH_\nRojen je bil leta 1925 v Poznanju na Poljskem v revni judovski dru\xc5\xbeini. Dru\xc5\xbeina je leta 1939, ko je Hitler napadel Poljsko, zbe\xc5\xbeala v sovjetski okupirani del Poljske. Tu je z osemnajstimi leti stopil v novo ustanovljeno poljsko armado in kot \xc4\x8dastnik v topovski enoti pomagal pri osvoboditvi svoje de\xc5\xbeele. V bojih je bil ranjen, a je ozdravel in s tem prisiljen sodelovati v bitki za Berlin. Po vojni je, mlad stotnik in major, deloval kot politi\xc4\x8dni komisar v ve\xc4\x8dji enoti v Var\xc5\xa1avi in postal \xc4\x8dlan Poljske zdru\xc5\xbeene delavske partije._NEWLINE_Tu je leta 1948 spoznal \xc5\xbeeno Janino. Za prepri\xc4\x8dano sionistko (\xc4\x8dlanico judovskega politi\xc4\x8dnega gibanja) jo je napravil var\xc5\xa1avski geto, vendar je tudi ona leta 1951 stopila v partijo, Zygmunt ni bil vzgojen v \xc5\xbeidovskem duhu in ni znal judovskega jezika. Z \xc5\xbeeno sta ob \xc5\xa1tudirala dru\xc5\xbebene vede. Zygmunt je doktoriral iz filozofije in se nato habilitiral (usposobil za profesorja) iz sociologije v mestu Bielefeld leta 1993. Leta 1953 so ga v zvezi s \xc4\x8distkami proti Judom izklju\xc4\x8dili iz vojske._NEWLINE_Po besedah njegove \xc5\xbeene, saj sam o tem takrat ni mogel govoriti, ga je to zelo potrlo, saj je cel teden od jutra do ve\xc4\x8dera togo gledal v knjige. \xc5\xbdena ga je na\xc5\xa1la zve\xc4\x8der v enakem stanju kakor zjutraj, ko je od\xc5\xa1la od doma. Dotlej je bil namre\xc4\x8d prepri\xc4\x8dan, da v komunizmu ne bo niti socialne niti rasne diskriminacije. Ta izku\xc5\xa1nja ga je spodbudila, da je za\xc4\x8del spreminjati svoje stali\xc5\xa1\xc4\x8de do socializma. Njegova izku\xc5\xa1nja komunizma in \xc5\xbeenina izku\xc5\xa1nja nacisti\xc4\x8dnega pritiska nad Judi \xe2\x80\x93 z njeno sestro in materjo v var\xc5\xa1avskem getu, o \xc4\x8demer je mo\xc5\xbeu podrobneje pripovedovala \xc5\xa1ele kasneje \xe2\x80\x93 sta oblikovala Baumanove temeljne poglede na totalitarizem. _NEWLINE_Po \xc5\xa1tudiju filozofije in sociologije med voja\xc5\xa1ko slu\xc5\xbebo je leta 1954 za\xc4\x8del kot mlaj\xc5\xa1i predavatelj pou\xc4\x8devati na Fakulteti za filozofijo in dru\xc5\xbebene znanosti. Izpopolnjeval se je na London School of Economics (Londonska \xc5\xa1ola za ekonomske vede). Postal je urednik Studia socjologiczne (Sociolo\xc5\xa1ke \xc5\xa1tudije), ene do dveh vodilnih poljskih sociolo\xc5\xa1kih revij. Napisal je ve\xc4\x8d knjig v polj\xc5\xa1\xc4\x8dini, ki so jih prevedli tudi v srb\xc5\xa1\xc4\x8dino in italijan\xc5\xa1\xc4\x8dino. V njih obravnava temeljna vpra\xc5\xa1anja dru\xc5\xbebe in i\xc5\xa1\xc4\x8de \xc4\x8dlove\xc5\xa1ki obraz socializma. _NEWLINE_Leta 1960 je postal predstojnik katedre za splo\xc5\xa1no sociologijo na univerzi v Var\xc5\xa1avi._NEWLINE_Kasneje je \xc5\xa1estdnevna vojna med Izraelci in Palestinci 1967 je spro\xc5\xbeila splo\xc5\xa1no kampanjo proti Judom na Poljskem. Obto\xc5\xbeili so jih za petokolona\xc5\xa1e, ki naj bi kot vohuni delovali za Izrael ("Tak\xc5\xa1ne obto\xc5\xbebe so zna\xc4\x8dilne za komunisti\xc4\x8dne re\xc5\xbeime, ki so vedno na\xc5\xa1li nove razloge in izgovore za ustvarjanje razrednih sovra\xc5\xbenikov" (Vode, 2005)). Takrat se je Bauman ravno vra\xc4\x8dal v partijsko knji\xc5\xbenico, nakar so ga \xc5\xa1e s petimi drugimi profesorji odpustili z univerze z obto\xc5\xbebo, da kvarno vplivajo na mladino. _NEWLINE_Bauman se je zelo hitro odlo\xc4\x8dil za emigracijo najprej v Izrael (samo za to dr\xc5\xbeavo je oblast izdala vizo), kasneje v Kanado ter Anglijo v mesto Leeds. Tam je kon\xc4\x8dno postal profesor sociologije na tamkaj\xc5\xa1ni univerzi, kjer je deloval do upokojitve leta 1992. Posvetil se je raziskovanju in pisanju knjig, v katerih raz\xc4\x8dlenjuje dru\xc5\xbebeno stanje in dogajanje v svetu moderne. Zorela so spoznanja o \xc4\x8dloveku in dru\xc5\xbebi, ki jih je pogojevala izku\xc5\xa1nja \xc4\x8dlovekovega polo\xc5\xbeaja v raznolikih okoljih in Baumanova odprtost za neposredne probleme \xc4\x8dloveka postmoderne dru\xc5\xbebe. _NEWLINE_Leta 1989 je prejel nagrado Amalfi ter Adornovo nagrado. Svobodna Poljska mu je podelila priznanje zaslu\xc5\xbenega profesorja Univerze v Var\xc5\xa1avi. Prav tako je prejel \xc4\x8dastni doktorat zaslu\xc5\xbenega profesorja Univerze v Leedsu. Ob tem so zapisali: \xc2\xbbZaslu\xc5\xbeni profesor Zygmunt Bauman, ki je deloval na Univerzi od 1972 do upokojitve leta 1990, je eden najbolj znanih socialnih teoretikov 20. stoletja in najbolj pomemben sociolog postmoderne na svetu. Begunec politi\xc4\x8dnega in antisemitskega pregona v svoji rodni de\xc5\xbeeli Poljski, je postal profesor Bauman prvi profesor sociologije v Leedsu. Objavil je 25 knjig v angle\xc5\xa1\xc4\x8dini, dvanajst slede\xc4\x8dih po svoji upokojitvi \xc5\xbee v svojih sedemdesetih. Profesor Bauman je deloval na univerzi v Var\xc5\xa1avi in Tel avivu in ima ve\xc4\x8d \xc4\x8dastnih nazivov. Prejel je naslov doktor literarnih ved.\xc2\xab_NEWLINE_Umrl je 9. januarja 2017 v 91. letu starosti v mestu Leeds v Angliji.\n_START_SECTION_\nKOMUNIZEM\n_START_PARAGRAPH_\nBaumana je te\xc5\xbeko umestiti v kakr\xc5\xa1en koli prostor. Nikjer ni bil prav doma, nikjer ni na\xc5\xa1el svoje prave domovine oz. svojega doma: ne doma v rodni Poljski, ne med emigracijo v Sovjetsko zvezo (sovjetski del okupirane Poljske) prav tako tudi ne na Zahodu. Nikjer se ni lo\xc4\x8deval od dogajanj, ravno nasprotno; povsod, kjer je bival, je zelo dejavno posegal v dru\xc5\xbebeno dogajanje. Ker se je selil iz kraja v kraj, je bil povsod tujec, obenem je kot sociolog skrbno preu\xc4\x8deval \xc5\xbeivljenje dru\xc5\xbebe in posameznika v njej vseskozi z ustrezno kriti\xc4\x8dnostjo duha in usmerjenostjo v prihodnost za primere in trajnostni razvoj dru\xc5\xbebe._NEWLINE_Zato lahko razumemo, da Bauman ni poseben privr\xc5\xbeenec sistema ali skupine, izjema je le socializem oz. komunizem, s katerim je odra\xc5\xa1\xc4\x8dal in v njem videl tudi sredstvo za odpravo razlik in napetosti v dru\xc5\xbebi; razlog za to je njegova osebna mladostna pot v Sovjetsko zvezo in odra\xc5\xa1\xc4\x8danje v sovjetski dru\xc5\xbebi.'